CELEX: 32011D0004(01)
Language: hr
Date: 2011-03-31 00:00:00
Title: 2011/227/EU: Odluka Europske središnje banke od 31. ožujka 2011. o privremenim mjerama koje se odnose na prihvatljivost utrživih dužničkih instrumenata koje izdaje ili za koje jamči irska vlada (ESB/2011/4)

01/Sv. 003
            
            
               HR
            
            
               Službeni list Europske unije
            
            
               279
            
         32011D0004(01)
   
               L 094/33
            
            
               SLUŽBENI LIST EUROPSKE UNIJE
            
            
               31.03.2011.
            
         
      ODLUKA EUROPSKE SREDIŠNJE BANKE
   
   od 31. ožujka 2011.
   o privremenim mjerama koje se odnose na prihvatljivost utrživih dužničkih instrumenata koje izdaje ili za koje jamči irska vlada
   (ESB/2011/4)
   (2011/227/EU)
   UPRAVNO VIJEĆE EUROPSKE SREDIŠNJE BANKE,
   uzimajući u obzir Ugovor o funkcioniranju Europske unije, a posebno prvu alineju njegovog članka 127. stavka 2.,
   uzimajući u obzir Statut Europskog sustava središnjih banaka i Europske središnje banke (dalje u tekstu „Statut ESSB-a”), a posebno njegov članak 12. stavak 1. i drugu alineju članka 34. stavka 1., u vezi s prvom alinejom njegovog članka 3. stavka 1. i člankom 18. stavkom 2.,
   budući da:
   
               (1)
            
            
               U skladu s člankom 18. stavkom 1. Statuta ESSB-a, Europska središnja banka (ESB) i nacionalne središnje banke država članica čija je valuta euro mogu sklapati kreditne poslove s kreditnim institucijama i drugim sudionicima na tržištu, a da se pritom odobravanje kredita temelji na odgovarajućem osiguranju. Kriteriji koji određuju prihvatljivost predmeta osiguranja za potrebe provođenja operacija monetarne politike Eurosustava propisani su u Prilogu I. Smjernici ESB/2000/7 od 31. kolovoza 2000. o instrumentima i postupcima monetarne politike Eurosustava (1) (dalje u tekstu „Opća dokumentacija”).
            
         
               (2)
            
            
               U skladu s odjeljkom 1.6. Opće dokumentacije, Upravno vijeće ESB-a može, u svakom trenutku, promijeniti instrumente, uvjete, kriterije i postupke za izvršavanje operacija monetarne politike Eurosustava. U skladu s odjeljkom 6.3.1. Opće dokumentacije, Eurosustav zadržava pravo da na temelju svih informacija koje smatra relevantnim određuje ispunjava li izdanje, izdavatelj, dužnik ili jamac njegove zahtjeve za visoke bonitetne standarde.
            
         
               (3)
            
            
               Na financijskom tržištu prevladavaju iznimne okolnosti koje proizlaze iz fiskalnog položaja irske vlade u sklopu plana usklađivanja koji podržavaju države članice europodručja i Međunarodni monetarni fond, te je narušena uobičajena tržišna ocjena vrijednosnih papira koje izdaje irska vlada, što nepovoljno utječe na stabilnost financijskog sustava. U toj iznimnoj situaciji treba žurno i privremeno prilagoditi okvir monetarne politike Eurosustava.
            
         
               (4)
            
            
               Upravno vijeće ocijenilo je činjenicu da je irska vlada odobrila program gospodarske i financijske prilagodbe o kojem je postigla dogovor s Europskom komisijom, ESB-om i Međunarodnim monetarnim fondom, kao i čvrstu obvezu irske vlade da će u cijelosti provesti taj program. Upravno vijeće također je ocijenilo i podržalo provedbu tog programa od strane irske vlade do sada. Upravno je vijeće isto tako ocijenilo, sa stajališta upravljanja kreditnim rizikom Eurosustava, učinke tog programa na vrijednosne papire koje izdaje irska vlada. Upravno vijeće smatra da je program odgovarajući, tako da će, što se tiče upravljanja kreditnim rizikom, utrživi dužnički instrumenti koje izdaje irska vlada ili za koje jamči irska vlada, zadržati standard kvalitete koji je dovoljan da oni budu trajno prihvatljivi kao predmet osiguranja u operacijama monetarne politike Eurosustava, bez obzira na bilo kakvu vanjsku kreditnu procjenu. Te su pozitivne procjene temelj za ovu iznimnu i privremenu odgodu primjene, koja se uvodi kako bi se pridonijelo snazi financijskih institucija, čime se jača stabilnost financijskog sustava u cjelini i štite klijenti tih institucija. Međutim, ESB bi trebao pozorno pratiti ostvaruje li irska vlada kontinuirano svoju čvrstu obvezu da će u cijelosti provesti program gospodarske i financijske prilagodbe, na kojem se temelje te mjere.
            
         
               (5)
            
            
               Ova se Odluka primjenjuje privremeno, sve dok Upravno vijeće ne zaključi da stabilnost financijskog sustava dopušta redovnu primjenu okvira za operacije monetarne politike Eurosustava,
            
         DONIJELO JE OVU ODLUKU:
   Članak 1.
   Odgoda primjene određenih odredbi Opće dokumentacije
   1.   U skladu s člancima 2. i 3., odgađa se primjena minimalnih zahtjeva Eurosustava za pragove kreditne kvalitete, koji su određeni pravilima okvira za kreditnu procjenu Eurosustava za utrživu imovinu u odjeljku 6.3.2. Opće dokumentacije.
   2.   U slučaju bilo kakvog nepodudaranja između ove Odluke i Opće dokumentacije, ova Odluka prevladava.
   Članak 2.
   Kontinuirana prihvatljivost predmeta osiguranja u obliku utrživih dužničkih instrumenata koje izdaje irska vlada
   Prag kreditne kvalitete Eurosustava ne primjenjuje se na utržive dužničke instrumente koje izdaje irska vlada. Ta je imovina prihvatljiv predmet osiguranja za potrebe provođenja operacija monetarne politike Eurosustava, bez obzira na njezin vanjski kreditni rejting.
   Članak 3.
   Kontinuirana prihvatljivost predmeta osiguranja u obliku utrživih dužničkih instrumenata za koje jamči irska vlada
   Prag kreditne kvalitete Eurosustava ne primjenjuje se na utržive dužničke instrumente koje izdaju subjekti osnovani u Irskoj i za koje u potpunosti jamči irska vlada. Za jamstvo koje daje irska vlada i dalje vrijede zahtjevi iz odjeljka 6.3.2. Opće dokumentacije. Ta je imovina prihvatljiv predmet osiguranja za potrebe provođenja operacija monetarne politike Eurosustava, bez obzira na njezin vanjski kreditni rejting.
   Članak 4.
   Stupanje na snagu
   Ova Odluka stupa na snagu 1. travnja 2011.
   
      Sastavljeno u Frankfurtu na Majni 31. ožujka 2011.
      
         
            Predsjednik ESB-a
         
         Jean-Claude TRICHET
         
      
   
   
      (1)  SL L 310, 11.12.2000., str. 1.